REGOLAMENT TAL-KUMMISSJONI (KE) Nru 116/2007
tas-7 ta' Frar 2007
li jemenda r-Regolament (KE) Nru 382/2005 li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 1786/2003 dwar l-organizzazzjoni komuni tas-suq ta' l-għalf niexef
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1786/2003 tad-29 ta' Settembru 2003 dwar l-organizzazzjoni komuni tas-swieq fis-settur ta' l-għalf niexef (1), u partikolarment l-Artikolu 20 tiegħu,
Wara li kkunsidrat ir-Regolament tal-Kunsill (KE) Nru 1782/2003 tad-29 ta' Settembru 2003 li jistabbilixxi regoli komuni għal skemi diretti ta' appoġġ fi ħdan il-politika agrikola komuni u li jistabbilixxi ċerti skemi ta' appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KEE) Nru 2358/71 u (KE) Nru 2529/2001 (2), u partikolarment it-tieni subparagrafu ta' l-Artikolu 71(2) tiegħu,
Billi:
(1)
L-esperjenza miksuba mill-implimentazzjoni tar-Regolament tal-Kummissjoni (KE) Nru 382/2005 (3) wriet li teħtieġ formulazzjoni aktar preċiża ta' l-Artikolu 34a tar-Regolament imsemmi, f'dak li għandu x'jaqsam mal-kundizzjonijiet ta' eliġibbiltà għall-għajnuniet previsti f'dan l-Artikolu, u jinħtieġ ukoll li jiġu stabbiliti t-termini ta' żmien għall-ħlas ta' dawn l-għajnuniet.
(2)
Għaldaqstant, jaqbel li r-Regolament (KE) Nru 382/2005 jiġi emendat.
(3)
Il-miżuri previsti f'dan ir-Regolament huma konformi ma' l-opinjoni tal-Kumitat Konġunt ta' Ġestjoni għaċ-ċereali u għall-pagamenti diretti,
ADOTTAT DAN IR-REGOLAMENT:
Artikolu 1
L-Artikolu 34a tar-Regolament (KE) Nru 382/2005 jiġi emendat kif ġej:
(1)
Il-paragrafu 1 huwa ssostitwit mit-test li ġej:
“1. Mingħajr ħsara għall-Artikolu 18(3) ta' dan ir-Regolament, l-għalf niexef prodott matul is-sena tas-suq 2005/2006, u li sa l-31 ta' Marzu 2006 jkun għadu ma ħariġx mill-impriża ta' pproċessar jew minn wieħed mill-imħażen imsemmija fl-Artikolu 3(a) ta' dan ir-Regolament, jista' jibbenefika mill-għajnuna prevista fl-Artikolu 4 tar-Regolament (KE) Nru 1786/2003 għas-sena tas-suq 2005/2006, u jista' jibbenefika wkoll, fejn xieraq, mill-għajnuna msemmija fit-tieni subparagrafu ta' l-Artikolu 71(2) tar-Regolament (KE) Nru 1782/2003, bil-kundizzjoni li l-għalf niexef:
a)
jikkonforma mal-kundizzjonijiet ta' l-Artikolu 3 ta' dan ir-Regolament;
b)
joħroġ mill-impriża ta' pproċessar matul is-sena tas-suq 2006/2007 taħt il-kontroll ta' l-awtorità kompetenti, u bil-kundizzjonijiet previsti fl-Artikoli 10 u 11 ta' dan ir-Regolament;
c)
jingħadd fil-qafas tal-kwantitajiet nazzjonali garantiti allokati lill-Istati Membri kkonċernati għas-sena tas-suq 2005/2006;
d)
ikun ġie ddikjarat u ċċertifikat matul is-sena tas-suq 2005/2006.”
(2)
Jiddaħħal il-paragrafu 3 li ġej:
“3. Mingħajr ħsara għall-perjodu ta' disgħin jum previst għall-ivverifikar tad-dritt għall-għajnuna, kif imsemmi fl-Artikolu 20(2), l-għajnuniet li l-benefiċjarji jistgħu japplikaw minnhom jitħallsu bil-kundizzjonijiet li ġejjin:
a)
l-għajnuna prevista fl-Artikolu 4 tar-Regolament (KE) Nru 1786/2003 titħallas lill-impriżi ta' pproċessar f'terminu ta' tletin jum ta' xogħol wara li d-deċiżjoni ta' ħlas tkun ittieħdet mill-aġenzija kompetenti;
b)
l-għajnuna msemmija fit-tieni subparagrafu ta' l-Artikolu 71(2) tar-Regolament (KE) Nru 1782/2003 titħallas fit-termini ta' żmien previsti fit-tieni subparagrafu ta' l-Artikolu 35(3) ta' dan ir-Regolament.”
Artikolu 2
Dan ir-Regolament jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 7 ta’ Frar 2007.